Ινδική σούπα αμυγδάλου
Υπέροχη σουπίτσα βουτυρένια και μοσχομυριστή σας προτείνουμε να τη συνοδεύσετε με το κυρίως γεύμα ή να την απολαύσετε μόνη με φρυγανισμένο ψωμί.
25 αμύγδαλα, με το φλούδι τους , 750 ml ζωμός λαχανικών, 10 γρ. βούτυρο αγελάδας, 15 γρ. αλεύρι , 3-4 σταγόνες αιθέριο έλαιο αμυγδάλου , 30 ml κρέμα γάλακτος , αλάτι, άφθονο φρεσκοτριμμένο πιπέρι , μερικά φύλλα φρέσκου κόλιανδρου (ή μαϊντανού), ψιλοκομμένα λίγο , φιλέ αμυγδάλου, καβουρδισμένο
Για να φτιάξουμε την ινδική σούπα αμυγδάλου, ξεκινάμε βράζοντας σε μέτρια κατσαρόλα τα αμύγδαλα σε άφθονο νερό για 5 λεπτά, μέχρι η φλούδα τους να φουσκώσει και να μαλακώσει. Τα στραγγίζουμε και τα ξεφλουδίζουμε.Τα αλέθουμε σε δυνατό πολυκόφτη μαζί με λίγο από τον ζωμό λαχανικών, μέχρι να γίνουν μια ομοιογενής, σχετικά πυκνή πάστα. Αφήνουμε στην άκρη.Σε μια κατσαρόλα λιώνουμε το βούτυρο σε μέτρια φωτιά, προσθέτουμε το αλεύρι και καβουρδίζουμε για 1 λεπτό, ανακατεύοντας με το σύρμα, μέχρι να ξανθύνει ελαφρώς. Προσθέτουμε την πάστα αμυγδάλου και μαγειρεύουμε για 10 δευτερόλεπτα. Σβήνουμε με τον υπόλοιπο ζωμό και σιγοβράζουμε για περίπου 10 λεπτά, ανακατεύοντας με ελαστική σπάτουλα ή ξύλινη κουτάλα, μέχρι να διαλυθούν τυχόν κόμποι.Αποσύρουμε από τη φωτιά, προσθέτουμε το έλαιο αμυγδάλου και την κρέμα γάλακτος, αλατοπιπερώνουμε και ανακατεύουμε. Αν θέλουμε, για πιο λεία υφή, τη χτυπάμε με ραβδομπλέντερ ή στον πολυκόφτη και τη σερβίρουμε.Γαρνίρουμε με το φιλέ αμυγδάλου και τα φύλλα κόλιανδρου ή μαϊντανού.
Αλεύρι (ζύμες),Αμύγδαλα,Κρέμα Γάλακτος